Document ID: 32013D0806

KOMISSION PÄÄTÖS,
annettu 17 päivänä joulukuuta 2013,
ekologisista arviointiperusteista EU-ympäristömerkin myöntämiseksi tulostimille, kopiokoneille ja monikäyttölaitteille
(tiedoksiannettu numerolla C(2013) 9097)
(ETA:n kannalta merkityksellinen teksti)
(2013/806/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon EU-ympäristömerkistä 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 66/2010 (1) ja erityisesti sen 8 artiklan 2 kohdan,
on kuullut Euroopan unionin ympäristömerkintälautakuntaa,
sekä katsoo seuraavaa:
(1)
Asetuksen (EY) N:o 66/2010 mukaan EU-ympäristömerkki voidaan myöntää tuotteille, joilla on koko elinkaarensa aikana vähemmän haitallisia vaikutuksia ympäristöön.
(2)
Asetuksessa (EY) N:o 66/2010 säädetään, että erityiset EU-ympäristömerkin myöntämisperusteet vahvistetaan tuoteryhmittäin.
(3)
Kyseisten perusteiden avulla halutaan erityisesti edistää tuotteita, joilla on elinkaarensa aikana vähemmän ympäristövaikutuksia, jotka kuluttavat vähemmän luonnonvaroja, muun muassa energiaa, ja joissa on vain vähän vaarallisia aineita. Koska tulostimien, kopiokoneiden ja monikäyttölaitteiden suurimmat ympäristövaikutukset niiden elinkaaren aikana johtuvat paperin käytöstä, energian kulutuksesta ja vaarallisten aineiden käytöstä, olisi edistettävä laitteita, joilla on kyseisten seikkojen suhteen parempi suorituskyky. Sen vuoksi on aiheellista vahvistaa EU-ympäristömerkin myöntämisperusteet tulostimien, kopiokoneiden ja monikäyttölaitteiden tuoteryhmää varten.
(4)
EU-ympäristömerkin myöntämisperusteet täydentävät EU:n markkinoille saatettavia tulostimia, kopiokoneita ja monikäyttölaitteita koskevia ekologisen suunnittelun vaatimuksia, joista toimiala on sopinut itsesääntelytoimenpiteenä energiaan liittyvien tuotteiden ekologiselle suunnittelulle asetettavien vaatimusten puitteista 21 päivänä lokakuuta 2009 annetun Euroopan parlamentin ja neuvoston direktiivin 2009/125/EY (2) nojalla. Euroopan komissio tunnusti kyseisen itsesääntelytoimenpiteen Euroopan parlamentille ja neuvostolle antamassaan kertomuksessa kuvantamislaitteiden vapaaehtoisesta ekologisen suunnittelun järjestelmästä (3).
(5)
Tässä päätöksessä säädetyt toimenpiteet ovat asetuksen (EY) N:o 66/2010 16 artiklalla perustetun komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
1. Tuoteryhmä ”tulostimet, kopiokoneet ja monikäyttölaitteet” kattaa tuotteet, joita pidetään kaupan toimisto- tai kotitalouskäyttöä taikka molempia varten ja jotka tuottavat paperi- tai valokuvatulosteita toisesta tai kummastakin seuraavista:
a)
verkko- tai korttiliitännän kautta tulevasta digitaalisesta kuvasta,
b)
paperioriginaalista kopiointiprosessilla.
Laitteet, joissa on lisäominaisuutena digitaalisen kuvan tuottaminen paperitulosteesta skannausprosessilla, kuuluvat tämän päätöksen soveltamisalaan. Tätä päätöstä sovelletaan tuotteisiin, joita pidetään kaupan tulostimina, kopiokoneina ja monikäyttölaitteina.
2. Telekopiolaitteet (faksit), digitaaliset monistuslaitteet, postituslaitteet ja skannerit eivät kuulu tämän päätöksen soveltamisalaan.
3. Myös isot tuotteet, joita ei tavanomaisesti käytetä koti- eikä toimistolaitteina, jäävät tämän asetuksen soveltamisalan ulkopuolelle, jos ne vastaavat jotakin seuraavista teknisistä eritelmistä:
a)
vakiokokoisia mustavalkotulosteita tuottavat laitteet, joiden enimmäisnopeus on yli 66 A4-arkkia minuutissa;
b)
vakiokokoisia väritulosteita tuottavat laitteet, joiden enimmäisnopeus on yli 51 A4-arkkia minuutissa;
c)
A2- tai sitä suurempia vedoksia tuottavat laitteet; tai
d)
piirtureina kaupan pidettävät laitteet;
nopeus pyöristetään lähimpään kokonaislukuun.
2 artikla
Tässä päätöksessä tarkoitetaan
1)
’tulostimella’ kaupallisesti saatavilla olevaa laitetta, joka tuottaa paperitulosteita ja joka pystyy vastaanottamaan tietoa yksittäiskäyttäjien tietokoneista tai verkkotietokoneista taikka muista syöttölaitteista ja joka voi ottaa virtaa pistorasiasta tai data- tai verkkoyhteyden kautta;
2)
’kopiokoneella’ kaupallisesti saatavilla olevaa laitetta, jonka tehtävä on paperikopioiden tuottaminen paperioriginaalista ja joka voi ottaa virtaa pistorasiasta tai data- tai verkkoyhteyden kautta;
3)
’monikäyttölaitteella’ kaupallisesti saatavilla olevaa laitetta, joka on fyysisesti integroitu laitteisto tai toiminnallisesti yhteenkuuluvien osien yhdistelmä ja jonka tulee voida tehdä kaksi tai useampia seuraavista perustoiminnoista: kopiointi, tulostus, skannaus tai telekopiointi (faksaus); laite voi ottaa virtaa pistorasiasta tai data- tai verkkoyhteyden kautta, ja kopiointitoiminto eroaa telekopiolaitteiden yhden sivun kopiointitoiminnosta;
4)
’pakkauksella’ mistä tahansa materiaaleista koostuvaa tuotetta, joka on tarkoitettu tavaroiden säilytykseen, suojaamiseen, käsittelyyn, kuljetukseen ja jakeluun tuottajalta käyttäjälle;
5)
’kierrätyksellä’ hyödyntämistointa, jossa jätemateriaalit käsitellään uudelleen tuotteiksi, materiaaleiksi tai aineiksi joko alkuperäiseen tarkoitukseen tai muihin tarkoituksiin, mukaan luettuna eloperäisen aineksen uudelleenkäsittely, mutta ei hyödyntämistä energiana eikä uudelleenkäsittelyä materiaaleiksi, joita käytetään polttoaineina tai maantäyttötoimiin;
6)
’uudelleenkäytöllä’ toimenpiteitä, joiden avulla tuotteet tai osat, jotka eivät ole jätettä, voidaan käyttää uudelleen samassa tarkoituksessa, jota varten ne on suunniteltu;
7)
’uudelleenkäytetyn materiaalin osuudella (tuotteesta)’ tuotteeseen sisältyvien sellaisten materiaalien osuutta, jotka on saatu uudelleenkäytön mahdollistavien toimenpiteiden tuloksena;
8)
’kasettien uudelleenkäytön estävillä laitteilla’ kasettiin asennettuja laitteita ja/tai kasettien toiminnan kannalta tarpeellisia ohjelmistoja/laitteistoja, jotka estävät kasettien suoran uudelleenkäytön;
9)
’varaosalla’ vaihdettavaa osaa, jota pidetään varastossa ja käytetään vioittuneiden osien korjaamiseen tai korvaamiseen;
10)
’kulutustarvikkeilla’ muita hyödykkeitä kuin sähköä, joita pidetään kaupan erillään tulostimesta, kopiokoneesta tai monikäyttölaitteesta ja joita laitteen toimiminen edellyttää;
11)
’verkkoon liitetyllä laitteella’ laitetta, joka voidaan liittää verkkoon ja jossa on yksi tai useampi verkkoportti;
12)
’verkkoportilla’ laitteessa olevan verkkoyhteyden kiinteää tai langatonta fyysistä rajapintaa, jonka kautta laite voidaan etäkäynnistää;
13)
’verkkoon liitetyllä laitteella, jonka verkkokäytettävyys on suuri (HiNA-laitteella)’ laitetta, jonka päätoiminto(i)na on yksi tai useampi seuraavista toiminnoista: reititin, verkkokytkin, langattoman verkon liitäntäpiste, keskitin, modeemi, internetpuhelin, videopuhelin;
14)
’suuren kokoluokan tulostimella’ tulostinta, joka on suunniteltu tuottamaan A2- ja sitä suurempia vedoksia, mukaan lukien laitteet, jotka on suunniteltu tulostamaan yli 406 mm leveälle jatkolomakkeelle.
3 artikla
Tämän päätöksen liitteessä esitetään arviointiperusteet asetuksen (EY) N:o 66/2010 mukaisen EU-ympäristömerkin myöntämiseksi 1 artiklassa määriteltyyn tuoteryhmään ”tulostimet, kopiokoneet ja monikäyttölaitteet” kuuluvalle tuotteelle sekä niihin liittyvät arviointi- ja todentamisvaatimukset.
4 artikla
Liitteessä vahvistetut perusteet ja niihin liittyvät arviointivaatimukset ovat voimassa neljä vuotta tämän päätöksen antamisesta.
5 artikla
Hallinnollisia tarkoituksia varten tuoteryhmälle ”tulostimet, kopiokoneet ja monikäyttölaitteet” annetaan tunnusnumero 43.
6 artikla
Tämä päätös on osoitettu kaikille jäsenvaltioille.
Tehty Brysselissä 17 päivänä joulukuuta 2013.

Labels: 12
7
3
20